

ที่ มท ๐๘๑๐.๓/ว กระทรวงมหาดไทย

ถนนอัษฎางค์ กทม. ๑๐๒๐๐

กรกฎาคม ๒๕๖๒

เรื่อง การดำเนินโครงการสวนสาธารณะเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก

เรียน ผู้ว่าราชการจังหวัด ทุกจังหวัด

อ้างถึง ๑. หนังสือกระทรวงมหาดไทย ด่วนที่สุด ที่ มท ๐๒๑๑.๙/ว ๑๙๙๕ ลงวันที่ ๒๗ มีนาคม ๒๕๖๒

๒. หนังสือกรมส่งเสริมการปกครองท้องถิ่น ด่วนที่สุด ที่ มท ๐๘๑๐.๖/ว ๑๔๒๕ ลงวันที่ ๔ เมษายน ๒๕๖๒

๓. หนังสือกรมส่งเสริมการปกครองท้องถิ่น ด่วนที่สุด ที่ มท ๐๘๑๐.๖/ว ๑๘๕๔ ลงวันที่ ๑๓ พฤษภาคม ๒๕๖๒

๔. หนังสือกรมส่งเสริมการปกครองท้องถิ่น ด่วนที่สุด ที่ มท ๐๘๑๐.๖/ว ๒๑๓๒ ลงวันที่ ๓๐ พฤษภาคม ๒๕๖๒

สิ่งที่ส่งมาด้วย ๑. (ร่าง) กำหนดการพิธีเปิดการดำเนินโครงการฯ จำนวน ๑ ฉบับ

๒. (ร่าง) คำกล่าวเปิดการดำเนินโครงการฯ จำนวน ๑ ฉบับ

๓. ตัวอย่างป้ายเปิดการดำเนินโครงการฯ (ป้ายจิตอาสาฯ) จำนวน ๑ ฉบับ

4. ตัวอย่างแบบแปลนสวนหย่อม/สวนสาธารณะ จำนวน 3 ชุด

5. แบบป้ายโครงการสวนหย่อม/สวนสาธารณะเฉลิมพระเกียรติฯ จำนวน ๑ ฉบับ

ตามที่กระทรวงมหาดไทยแจ้งกรอบแนวทางการดำเนินโครงการและกิจกรรมเฉลิมพระเกียรติเนื่องในโอกาสมหามงคลพระราชพิธีบรมราชาภิเษก ให้จังหวัดดำเนินการ และกรมส่งเสริมการปกครองท้องถิ่นซึ่งรับผิดชอบโครงการเพิ่มสวนหย่อม/สวนสาธารณะให้แก่ชุมชน แจ้งกรอบแนวทางและหลักเกณฑ์  
การคัดเลือกสวนหย่อม/สวนสาธารณะ ความละเอียดแจ้งแล้ว นั้น

กระทรวงมหาดไทย พิจารณาแล้วเห็นว่าเพื่อให้การดำเนินโครงการเพิ่มสวนหย่อม/สวนสาธารณะให้แก่ชุมชน (โครงการสวนสาธารณะเฉลิมพระเกียรติเนื่องในโอกาสมหามงคลพระราชพิธี  
บรมราชาภิเษก) เป็นไปด้วยความเรียบร้อย และสมพระเกียรติ จึงขอให้จังหวัดดำเนินการ ดังนี้

1. ร่วมกับอำเภอดำเนินการจัดพิธีเปิดการดำเนินโครงการเพิ่มสวนหย่อม/สวนสาธารณะให้แก่ชุมชน ระดับอำเภอ (Kick off) อำเภอละ 1 แห่ง พร้อมกันทุกอำเภอ ในวันอาทิตย์ที่ ๒๘ กรกฎาคม ๒๕๖๒   
เวลา ๑๔.๐๐ น. หรือเวลาที่จังหวัดเห็นสมควร โดยผู้ว่าราชการจังหวัด หรือผู้แทน/นายอำเภอ เป็นประธาน

๒. กิจกรรมที่ดำเนินการในวันเปิดโครงการเพิ่มสวนหย่อม/สวนสาธารณะให้แก่ชุมชน (kick off) โดยประสานพลังจิตอาสาพระราชทาน 904 วปร. และประชาชนร่วมดำเนินการ เช่น ร่วมกันปลูกต้นไม้ ปรับปรุงภูมิทัศน์ ทำความสะอาดที่นั่งพักผ่อน ทางเดินออกกำลังกาย ซุ้มนั่งเล่น หรือกิจกรรมอื่น ๆ ตามที่อำเภอกำหนด

3. สวนหย่อม/สวนสาธารณะ ที่ผ่านการพิจารณาคัดเลือกของคณะกรรมการฯ ระดับอำเภอแล้ว ให้เป็นสวนสาธารณะเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก และติดตั้งป้ายโครงการสวนหย่อม/สวนสาธารณะเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก   
ทั้งนี้ สำหรับประมาณการราคาจัดสร้างป้าย จะแจ้งให้ทราบภายหลัง

/4. สวนหย่อม...

- 2 -

4. สวนหย่อม/สวนสาธารณะ ที่ผ่านการพิจารณาคัดเลือกของคณะกรรมการฯ ระดับอำเภอแล้ว ให้จัดทำแบบแปลนสวนหย่อม/สวนสาธารณะ พร้อมประมาณการราคาจัดสร้าง โดยจังหวัดรวบรวมและจัดส่งให้กรมส่งเสริมการปกครองท้องถิ่นภายในวันศุกร์ที่ 12 กรกฎาคม 2562 ทางจดหมายอิเล็กทรอนิกส์   
E-mail : pcd2555@hotmail.com โดยกรมส่งเสริมการปกครองท้องถิ่นได้จัดส่งตัวอย่างแบบแปลนการจัดทำ

สวนหย่อม/สวนสาธารณะ ซึ่งสามารถปรับเปลี่ยนตามความเหมาะสมของแต่ละพื้นที่ รายละเอียดปรากฏตามสิ่งที่ส่งมาด้วย 4

5. ให้จังหวัดรายงานผลการดำเนินงาน (Kick off) ในภาพรวมพร้อมภาพถ่ายกิจกรรม   
ให้กรมส่งเสริมการปกครองท้องถิ่นทราบผ่านระบบข้อมูลกลางองค์กรปกครองส่วนท้องถิ่น (info) ภายในวันศุกร์ที่   
9 สิงหาคม ๒๕๖๒ และรายงานความก้าวหน้าการดำเนินการพัฒนาและดูแลสวนหย่อม/สวนสาธารณะ ทุกวันที่ 25 ของเดือน ทั้งนี้ อยู่ระหว่างจัดทำระบบรายงานดังกล่าว ซึ่งจะแจ้งให้ทราบภายหลัง

รายละเอียดปรากฏตามสิ่งที่ส่งมาด้วย

จึงเรียนมาเพื่อพิจารณาดำเนินการต่อไป

ขอแสดงความนับถือ

กรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

โทร. ๐ ๒๒๔๑ ๙๐๐๐ ต่อ 4๑๐๔

โทรสาร ๐ ๒241 6930

ผู้ประสานงาน : นางสาวธนัญญา ถามถ้วน โทร ๐๙ 1046 9599